Só kan Saru Allister se hoofpyne oplosWillie le Roux en Duane Vermeulen – twee oorsese spelers (Foto GB Jordaan) Die Suid-Afrikaanse Rugbyunie (Saru) kan twee van Allister Coetzee se hoofpyne binne ŉ oogwink oplos. Saru sal ŉ beleid oor die kies van oorsese spelers moet neerpen en dit sal die weg baan om Handré Pollard as die nuwe kaptein in die plek van Adriaan Strauss aan te stel. Oor die kies van spelers wat oorsee speel, is dit ŉ paar keuses waaroor besin moet word. ♦ Volg die Nieu-Seelandse, Engelse en Argentynse model deur geen speler wat oorsee speel, te oorweeg nie … dit sal na alle waarskynlikheid nie gebeur nie. ♦ Volg die Australiese model deur die deur oop te laat vir spelers wat meer as 40, 50 of 60 toetse gespeel het, steeds te oorweeg. Dit sal beteken dat Bryan Habana, JP Pietersen gekies kan word, maar wat dan van Johan Goosen en Steven Kitshoff? ♦ Volg die Walliese model deur twee of drie spelers as sogenaamde promotorskeuses en slegs in uitsonderlike gevalle te kies. Oor die aanstelling van die nuwe kaptein, behoort slegs spelers wat in Suid-Afrika speel, oorweeg te word. Dit sal Duane Vermeulen se kanse beduiwel en die deur vir Pollard verder oopmaak. Daar is net twee ander kandidate: Pat Lambie en Warren Whiteley. Maar is hulle seker van hul plekke in die Bokke se beginspan? Lambie het steeds nie sy selfvertroue herwin nadat hy deur CJ Stander in die eerste toets teen Ierland in Junie disnis geloop is nie. Whiteley gedy by die Lions, maar sukkel om op internasionale vlak sy stempel behoorlik af te druk. Pollard is jonk, vaardig en ŉ denker van die spel en hy is seker van sy plek in die beginspan as hy volkome van sy besering herstel het. Hy was kaptein van die Junior Bokke en daar is toe al voorspel hy is ŉ toekomstige Bokkaptein.